Source: http://stecajnapisarna.com/fizicne-osebe/
Timestamp: 2019-03-19 06:01:23+00:00

Document:
Fizične osebe - Stečajna pisarna
Nihče si ne želi pričeti osebnega stečaja.
Vendar če se dolgovi kopičijo in jim ni videti konca, je lahko edina možnost za nov in svež začetek prav osebni stečaj.
Osebni stečaj je namenjen:
vsem fizičnim osebam -potrošnikom (zaposlenim, brezposelnim, upokojencem, študentom,…)
zasebnikom (zdravnikom, notarjem, odvetnikom, kmetom ali drugim fizičnim osebam,
ki niso podjetniki in ki kot poklic opravljajo določeno dejavnost)
Pogoj za osebni stečaj je insolventnost dolžnika:
Fizična oseba – potrošnik:
če dolžnik v daljšem obdobju ni sposoben poravnati vseh svojih obveznosti, ki so zapadle v tem obdobju
če za več kot dva meseca zamuja z izpolnitvijo ene ali večih obveznosti v skupnem znesku, ki presega trikratnik njegove plače, nadomestil ali drugih prejemkov, ki jih prejema redno v obdobjih, ki niso daljša od dveh mesecev
če je nezaposlen in ne prejema nobenih drugih rednih prejemkov ter za več kot dva meseca zamuja z izpolnitvijo obveznosti, ki presega 1.000 evrov.
če je vrednost njegovega premoženja manjša od vsote njegovih obveznosti
Kratek test za to, ali ste tudi vi “zreli” za osebni stečaj:
Zaposleni: Če za več kot dva meseca zamujate z izpolnitvijo ene ali več obveznosti v skupnem znesku, ki presega trikratnik vaše plače,
Brezposelni: Če za več kot dva meseca zamujate z izpolnitvijo ene ali več obveznosti v skupnem znesku, ki presega 1.000€,
potem ste že trajneje nelikvidni …
Samostojni podjetnik in zasebnik:
Postopek osebnega stečaja in dokumentacija
Za pričetek osebnega stečaja je potrebno na sodišče vložiti:
– Predlog za začetek stečajnega postopka
z navedenimi in opisanimi vsemi obveznostmi, za katere stečajni dolžnik ve ter okoliščinami zakaj je do prezadolženosti prišlo,
– Poročilo o stanju premoženja stečajnega dolžnika,
ki zajema popis vsega premoženja, terjatev in obveznosti stečajnega dolžnika, za katere stečajni dolžnik ve. Poročilo o stanju premoženja mora stečajni dolžnik podpisati in svoj podpis na poročilu overi na upravni enoti ali pri notarju, cena overitve podpisa je 3€ na upravni enoti in 17,08 € pri notarju. Listino vam izdelamo v naši pisarni.
– Predlog za odpust obveznosti,
s katerim stečajni dolžnik sodišču predlaga, da se mu po poteku preizkusnega obdobja (dveh do petih let), odpustijo vse obveznosti, ki niso poplačane v stečajnem postopku.
Celotno dokumentacijo za pričetek osebnega stečaja in postopka odpusta obveznosti pripravimo in sestavimo mi, vključno z vložitvijo dokumentacije na sodišče, kar za stečajnega dolžnika pomeni, da sam nima nobenih poti na sodišče.
Čas, ki ga potrebujemo za sestavo celotne dokumentacije je 1-2 dni od prejema vseh potrebnih dokumentov od stečajnega dolžnika, sodišče pa pričetku osebnega stečaja odloči v roku cca. 3 – 7 dni.
Potrebni dokumenti za fizične osebe – potrošnike
Potrebni dokumenti za samostojne podjetnike in zasebnike
Cena priprave celotne dokumentacije za pričetek postopka osebnega stečaja in postopka
odpusta obveznosti, vključno z vložitvijo vse dokumentacije na sodišče je 150,00 EUR.
Strošek overitve podpisa na upravni enoti je 3 EUR ali pri notarju je 17,08 EUR.
Drugih stroškov za pričetek postopka NI.
Za več informacij nas pokličite na telefonsko številko: 041 / 777 – 775 ali 040/808-005
in z veseljem vam bomo prisluhnili.
Informativno in BREZPLAČNO odgovarjamo na zastavljena vprašanja po telefonu in elektronski pošti, lahko pa se oglasite pri nas. Nahajamo se v Mariboru, v poslovnem centru City, Ulica Vita Kraigherja 5, 4. nadstropje desno (vhod iz Trga Leona Štuklja).
Vsi odgovori na zastavljena vprašanja so brezplačni in niso pogojeni z naročilom storitve.
1 Pogoji za začetek osebnega stečaja
Kakšni so pogoji, da lahko sprožim osebni stečaj?
Osebni stečaj lahko sprožite, če ste brezposelni in vaši dolgovi znašajo več kot 1.000€ – to je pogoj, ki ga določa zakon. Če pa ste zaposleni in prejemate plačo, pa je pogoj, da vaši dolgovi znašajo več kot pa 3-kratnik vaše plače (primer: plača: 500/mesec, potem morajo biti dolgovi več kakor 1.500€), istočasno pa morate s plačilom teh dolgov zamujati več kakor dva meseca.
Zanima me, ali lahko grem v osebni stečaj, če imam kredit in pa očeta za poroka pri tem kreditu?
Osebni stečaj lahko izpeljete (če še izpolnjujete druge pogoje), vendar bo banka terjala poroka za neizpolnjen del dolga.
Sem lastnik podjetja (d.o.o.), ki že nekaj let ne posluje in nima bančnega računa. Ali lahko naredim osebni stečaj?
Osebni stečaj lahko izvede ne glede na to, da ste lastnik podjetja. Vaš delež v tem podjetju bo v stečajnem postopku predstavljal stečajno maso, ki jo bo stečajni upravitelj poskušal unovčiti, to je prodati vaš delež. Če bo ugotovil, da podjetje nima vrednosti in ga ni moč prodati, vas bo pozval, da predlagate stečaj tudi nad podjetjem.
Ali sem lahko zaposlen če želim narediti osebni stečaj ali ne smem biti zaposlen?
Lahko ste ali zaposlen ali brezposeln. Osebni stečaj lahko naredite, če ste brezposelni in vaši dolgovi znašajo več kot 1.000€ – to je pogoj, ki ga določa zakon. Če pa ste zaposleni in prejemate plačo, pa je pogoj, da vaši dolgovi znašajo več kot pa 3-kratnik vaše plače (primer: plača: 500/mesec, potem morajo biti dolgovi več kakor 1.500€), istočasno pa morate s plačilom teh dolgov zamujati več kakor dva meseca.
Zanima me koliko dolga moraš imeti, da lahko greš v osebni stečaj?
Osebni stečaj lahko naredite, če ste brezposelni in vaši dolgovi znašajo več kot 1.000€ – to je pogoj, ki ga določa zakon. Če pa ste zaposleni in prejemate plačo, pa je pogoj, da vaši dolgovi znašajo več kot pa 3-kratnik vaše plače (primer: plača: 500/mesec, potem morajo biti dolgovi več kakor 1.500€), istočasno pa morate s plačilom teh dolgov zamujati več kakor dva meseca. Zgornje meje za višino dolga zakon ne določa.
Mene pa zanima če lahko opravim osebni stečaj tudi če sem zaposlen in prejemam minimalno plačo???
Odgovor je DA. Zakon ne določa nobenih omejitev, da zaposleni ali tudi nezaposleni ne bi mogli narediti osebnega stečaja, ne glede na višino prejemkov. Merilo insolventnosti – pogoj za začetek osebnega stečaja je višini dolgov. Ker ste zaposleni, morajo vaši dolgovi znašati več kakor trikratnik vaše neto plače, istočasno pa morajo biti ti dolgovi zapadli v plačilo pred več kakor 2 mesecema.
Zanima me ali lahko nekdo, ki ni zaposlen in živi v stanovanju kot podnajemnik gre v postopek osebnega stečaja.
Da. Lahko gre v osebni stečaj.
Če je oseba nezaposlena, to ni ovira oz. pogoj, da se stečaj sproži. Se pa bo morala brezposelna oseba v času trajanja stečaja truditi oz. si prizadevati, da si zaposlitev išče oz. najde.
Najemno razmerje za stanovanje pa se v stečaju ne prekine zaradi samega postopka stečaja, prav tako kakorkoli drugače stečajni postopek ne vpliva na najemno razmerje in obratno.
Živijo, mene zanima kakšna je možnost začetka osebnega stečaja, ker nisem slovenski državljan?
Osebni stečaj lahko sprožite, če imate v R Sloveniji stalno ali začasno prebivališče ali če tukaj prejemate plačo ali če imate v R Sloveniji premoženje.
Pozdravljeni, nekaj me zanima, mož prejema 400 eurov plače, jaz sem brezposelna. Ker nisva zmogla plačati obroka za lizing ( za avto) nama je ta bil odvzet, pa me zanima ali lahko preostali dolg dava v osebni stečaj in ali moreva počakat da pristane zadeva na sodišču? Bojiva se namreč, da nama nebi prišli domov rubit stvari.
Če iz listin, katere ste prejeli od leasinga lahko dokažemo, da ste v zamudi s plačilom dolga več kakor 2 meseca in da ta dolg presega 3-kratnik plače vašega moža (če namerava on narediti osebni stečaj), potem vam ni potrebno čakati na sodišče oziroma izvršbo. Takšna listina, katero bi potrebovali, bi bil opomin, poziv za plačilo, opomin pred tožbo ali podobno.
Ali lahko naredim osebni stečaj, če nimam nič premoženja?
Če imate dolgove, ki jih ne morete poplačati in ste istočasno brez premoženja, potem lahko v takšni situaciji naredite osebni stečaj. Nekateri napačno razmišljajo, da morajo biti lastniki premoženja ali pa, da morajo imeti zaposlitev, če želijo narediti osebni stečaj, kar pa ni res.
Pogoj je, da imate dolgove, ki so starejši od dveh mesecev in da vsota teh dolgov znaša več kot 1.000€ če ste brezposelni ali pa več kot 3-kratnik neto plače, če ste zaposleni.
Ali lahko gre tudi upokojenec z nizko pokojnino v stečaj?
DA, tudi upokojenec lahko naredi osebni stečaj, ne glede na višino pokojnine. Pogoj je, da znašajo njegovi dolgovi več kakor tri-kratnik pokojnine, ki jo prejema in istočasno, da je v zamudi s plačilom teh dolgov za več kot dva meseca – da so ti dolgovi starejši od 2 mesecev.
Sem nosilka hipotekarnega kredita iz dvema porokoma in solastnikoma nepremičnine. Sem ostala brez zaposlitve in prejemam socialno pomoč. Ali lahko grem v osebni stečaj?
Da, osebni stečaj lahko sprožite. Če ste prejemnica denarne socialne pomoči in/ali brezposelna, ni pogoj ali ovira, da osebnega stečaja ne bi mogli začeti. Prav tako ni ovira hipoteka oziroma poroki za vaš najet kredit.
Zanima kako je, če nimaš dohodkov na računu in si hočeš urediti osebni stečaj?
Če oseba ne prejema ali nima dohodkov, ni ovira za začetek osebnega stečaja. Pogoj je, da ste insolventni, kar pomeni: če ste brezposelni in vaši dolgovi znašajo več kot 1.000€, če pa bi bili zaposleni in bi prejemali plačo, pa bi morali vaši dolgovi presegati 3-kratnik vaše neto plače (primer: plača: 500/mesec, potem morajo biti dolgovi več kakor 1.500€), istočasno pa morate s plačilom teh dolgov zamujati več kakor dva meseca.
Ali lahko gre neka oseba v osebni stečaj, tudi če je že bila enkrat?
Da, lahko gre v osebni stečaj. Tukaj bi znala biti ovira pri odpustu obveznosti. Če je oseba v prvem stečajnem postopku že zaključila odpust obveznosti, ali pa če ji je bil odpust obveznosti, mora od prvega odpusta miniti več kot 10 let, da bo pri naslednjem osebnem stečaju lahko podala tudi predlog za odpust obveznosti. Če pa odpusta obveznosti v prvem postopku osebnega stečaja ni predlagala, pa lahko predlaga osebni stečaj in ves čas trajanja postopka osebnega stečaja sodišču poda predlog tudi za odpust obveznosti.
Ali imaš lahko v lasti nepremičnino v kateri bivaš, da objaviš osebni stečaj?
Lahko imate v lasti nepremičnino in objavite osebni stečaj. Imeti ali ne imeti premoženja ni pogoj za sprožitev stečajnega postopka. Če imate premoženje, oziroma nepremičnino, bo ta prodana, saj se v stečaju proda vse premoženje stečajnega dolžnika.
Ali lahko grem v osebni stečaj čeprav sem lastnik podedovane nepremičnine? Jaz sem lastnik 1/2, lastnik druge polovice pa je moja sestra.
Nepremičnina predstavlja vaše premoženje, ki bi v primeru osebnega stečaja predstavljala vašo stečajno maso, zatorej bo v postopku tudi prodana, prodajal se bo vaš delež, sestra pa bo predkupni upravičenec.
Za koliko časa nazaj se razveljavijo kupoprodajne pogodbe če razglasiš stečaj? Na primer prodaš avto pred pol leta in narediš stečaj.
Izpodbojni rok je 5 let pred začetkom stečajnega postopka.
Zanima me ali lahko naredim stečaj če sem zaposlen za polovični delovni čas, ker sem slišal da ne smeš delati 3-5 let če narediš stečaj.
Slišali ste narobe. Osebni stečaj lahko naredite, če ste zaposleni, ne glede na to ali ste zaposleni za polni, skrajšani ali polovični delovni čas, prav tako pa lahko naredite osebni stečaj tudi, če ste brezposelni.
Moj pratner dolguje preživnino. Ali lahko gre v osebni stečaj, je pa invalid na in in ima 200€ invalidnine.
Višina dohodka, ki ga prejema vaš partner je tukaj nepomembna. Če dolguje zgolj preživnino (ne glede na znesek dolga), sodišče ne bo dovolilo začetka stečajnega postopka, ker ni pravnega interesa. Preživnina se v osebnem stečaju (in v nadaljevanju v postopku odpusta obveznosti) NE odpusti. To pomeni, da če bi stečajni postopek stekel in se tudi končal, se partnerju preživninska obveznost ne bi odpustila in stanje bi bilo enako kot pred stečajem.
2 Dolgovi
Kateri dolgovi se v osebnem stečaju odpustijo?
Odpust obveznosti učinkuje za vse terjatve upnikov do dolžnika, ki so nastale do začetka postopka osebnega stečaja, ne glede na to, ali je upnik to terjatev prijavil v postopku osebnega stečaja, RAZEN:
denarne kazni ali dolg za odvzem premoženjske koristi, pridobljene s kaznivim dejanjem, izrečenih v kazenskem postopku,
globe ali odvzema premoženjske koristi, pridobljene s prekrškom, izrečenih v postopku o prekršku, odvzema premoženja nezakonitega izvora in povrnitve škode, povzročene namerno ali zaradi hude malomarnosti
terjatve do stečajnega dolžnika na podlagi zakonite preživnine, odškodnine za škodo, nastalo zaradi zmanjšanja življenjskih aktivnosti ali zmanjšanja ali izgube delovne zmožnosti ter odškodnine za izgubljeno preživnino zaradi smrti tistega, ki jo je dajal.
Zanima me kako je z dolgovi pri simobilu oz. pri drugem mobilnem operaterju če grem v osebni stečaj.
Vsi dolgovi, ki so nastali pred dnevom začetka osebnega stečaja in jih dolgujete mobilnemu operaterju za storitve, sodijo v stečajno maso in kasneje se v postopku odpusta obveznosti odpustijo, torej tudi dolg za neporavnane račune do mobilnega operaterja.
Mene zanima predvsem FURS, kjer imam dolg: prispevki za zdravstvo ter prispevki za pokojninsko zavarovanje, imela sem namreč s.p.
Dolg za prispevke se ne odpusti.
Sem v osebnem stečaju, dobil sem tudi že odločbe iz sodišča, da se postopki ustavijo, imam pa tudi še nekaj dolga do preživninskega sklada, a tam me se lahko nemoteno terjajo in pride rubež itd...?
Da, izvršbe preživninskega sklada se ne prekinejo in tečejo dalje “kot da ne bi nič bilo”, torej tudi rubež je mogoč itd…
Partner je brezposeln z junijem. Plačuje preživnino in hipoteko. Živimo v podnajemu, preživljava 3 otroke plus naju. Če gre partner v osebni stečaj, ali se izogne preživnini in hipoteki?
Če vaš partner dolguje plačilo preživnine, se dolg za neplačano preživnino v osebnem stečaju ne odpusti.
Če dolguje kredit, ki je zavarovan s hipoteko, se pa bo dolg za kredit lahko odpustil, vendar bo banka uveljavljala zavarovanje iz hipoteke, kar pomeni, da bo tista nepremičnina, ki je zastavljena v hipoteko, prodana.
Zanima me če se odpišejo tudi dolgovi storjeni iz kaznivega dejanja? Hvala lp
Ne, dolgovi iz kaznivih dejanj se ne odpustijo.
Mene zanima kako je glede osebnega stečaja, če se v Avstriji kredit tudi odpiše?
Kredit, tudi če je najet pri avstrijski banki, se v osebnem stečaju odpusti.
Ali se dolgovi do fizičnih oseb tudi odpustijo?
Odvisno kaj dolgujete fizični osebi. Če dolgujete odškodnino za povzročene telesne poškodbe, se ta dolg v stečaju ne odpusti. Če pa dolgujete denarni znesek, ker ste od fizične osebe prejeli posojilo, pa je tak dolg odpusti. Zakon ne določa različne obravnave dolga, če dolgujete fizični osebi ali pravni (podjetju ali banki), temveč je važna vrsta dolga – kaj oz. za kaj dolgujete.
8 let sem imel s.p. in sem si zadnje leto naprav dolgove do države. S 1.8. sem zaprl firmo ker nisem mogel več poslovat normalno, ker sem celo leto imel blokado na računu. Sedaj so mi ostali samo še dolgovi, ki jih ne morem nikakor pokriti. Rubeži pa že trkajo na vrata. Zdaj sem se znašel v dolgovih ker nikakor ne pridem na zeleno vejo. Zato me zanima osebni stečaj in če je to sploh možno.
Če ste prezadolženi, osebni stečaj lahko naredite. Če ste brezposelni, je pogoj, da znaša dolg več kot 1.000€, če pa ste zaposleni, pa mora dolg presegati tri-kratnik vaše neto plače.
Vendar, če dolgujete državi prispevke, se prispevki v stečaju ne odpustijo, zato je potrebno premisliti, če je smotrn osebni stečaj za vas, če so prispevki edini dolg, ki ga imate. Če dolgujete dohodnino ali druge davke, kot je DDV, se pa ti dolgovi odpustijo – le prispevki se ne odpustijo.
Mene zanima kam se moram obrniti, da dobim ta izpis dolga?
Pojdite na vaše okrajno sodišče – na izvršilni oddelek. Tam zahtevajte, da vam natisnejo seznam izvršilnih postopkov (seznam izvršb). Če ste živeli na več naslovih v različnih krajih, boste morali zaprositi za izpis na vsakem okrajnem sodišču, ki pokriva območje, kjer ste živeli (npr. Koper, Murska Sobota, Celje, Velenje…)
Ali dolg vračaš, potem ko je postopka konec?
Dolgovi se v postopku odpusta obveznosti, ki teče istočasno s postopkom osebnega stečaja, ODPUSTIJO in se ne vračajo. Vendar pa to ne velja za dolgove, za katere zakon pravi, da se ne odpustijo (preživnine, kazni, prispevki, odškodnine za telesne poškodbe,..)
Koliko časa pa mora trajati osebni stečaj, da se ti odpišejo dolgovi?
Od prvega dne, ko se začne stečajni postopek in vse do konca stečaja imate možnost sodišču predlagati odpust obveznosti. Postopek odpusta obveznosti je postopek, ki se vodi znotraj stečajnega postopka. Ko po že začetem stečajnem postopku sodišče začne še postopek odpusta obveznosti, določi poskusno dobo v trajanju od 2 do 5 let. Ko se postopek odpusta obveznosti konča – to je z iztekom določene poskusne dobe, če jo preživite uspešno, sodišče zaključi postopek odpusta obveznosti z odpustom dolgov.
Kaj pa če upnik ne prijavi terjatve v stečajno maso? Se potem vseeno odpise dolg?
Če upnik ne izkoristi pravice, da prijavi svojo terjatev v stečajno maso v postopku stečaja, po zaključku stečaja in odpusta obveznosti več nima nobene pravice terjati dolžnika za dolgove, ki so nastali pred začetkom stečaja, saj so vsi dolgovi, ki so nastali pred začetkom stečaja odpuščeni, kar pa ne velja za dolgove, ki so izvzeti iz odpusta dolgov (preživnine, globe,…), te dolgove bo potrebno poplačati.
Zanima me če lahko odločba sodišča o pričetku osebnega stečaja prepreči, vsaj začasno, obisk izvršitelja?
Da. Z dnem, ko sodišče izda sklep, da je nad vami začet postopek osebnega stečaja, so prekinjeni vsi izvršilni postopki. To pomeni, da vas upniki več ne smejo in ne morejo terjati za dolgove (tudi) preko izvršilnega postopka (z rubežem…) temveč morajo prijaviti svoje terjatve v stečajno maso. Izvršitelji ne morejo in ne smejo opravljati rubeža od dneva, ko je stečajni postopek začet, česar se tudi striktno držijo, kajti vsak morebiten rubež nad premoženjem dolžnika, nad katerim se vodi stečajni postopek je protizakonit.
Ali s stečajem zaustavim tudi izvršbo in rubež za obveznosti za preživnino?
Če je izvršbo izdal zastopnik otroka ali Javni jamstveni in preživninski in invalidski sklad RS, s stečajem ne zaustavite izvršbe in izvršilnih dejanj, kajti obveznosti iz naslova preživnine se v stečajnem postopku in z njim povezanim postopkom odpusta obveznosti NE odpustijo, v stečajnem postopku ta izvršba teče naprej nemoteno.
Kaj pa če si v osebnem stečaju pa ti upnik teži za denar ampak se ni prijavil v stečajno maso? Kaj narediti v takem primeru? Išče te v službi in pride k tebi domov…
Predlagamo, da o tem nemudoma obvestite stečajnega upravitelja, v skrajnem primeru pa zadevo prijavite policiji. Takšna dejanja so protizakonita.
Kako je s poplačilom oz. odpustom dolga, če je upnik banka v Avstriji?
Upniki in njihove terjatve se obravnavajo enako, ne glede na to ali so iz Slovenije ali Avstrije, odpust dolga velja tudi, če dolgujete banki v Avstriji.
Kaj pa če je stečaj zaključen pa ti rubijo plačo ali pa pošiljajo opomin? Kako naj ukrepam?
Če vas upniki terjajo za dolgove, ki so nastali pred začetkom stečajnega postopka, bi morali zanje dobiti sklep o zaustavitvi izvršbe že tekom osebnega stečaja. Če ste prejeli novo izvršbo, je potrebno vložiti ugovor proti sklepu o izvršbi. Upnikom, ki vam pošiljajo opomine za dolgove, ki so nastali pred začetkom osebnega stečaja, morate poslati obvestilo, da ste stečaj zaključili in da vas neupravičeno terjajo. Če pa so to dolgovi, ki so vam nastali na novo, po tem, ko je bil stečajni postopek začet, pa jih boste morali plačati. Če vas upniki terjajo za plačilo globe za kazni in prekrške, preživninske obveznosti, prispevke, odškodnine za telesne poškodbe… pa se ti dolgovi niso odpustili, ker zanje odpust obveznosti ne velja, jih boste morali poplačati, v tem primeru je izvršba upravičena oziroma zakonita.
Mene pa zanima kako je če plačujem hipotekarni kredit redno, imam pa dolgove iz preteklosti, do deset let nazaj in bi se želel tega rešiti. Kako obdržati hipoteko in se znebiti starih grehov?
Ni možno obdržati hipotekarnega kredita (in nepremičnine, na kateri imate hipoteko) ter delati selekcije kateri dolgovi bodo predmet obravnave v stečaju in kateri ne. V stečaju se upoštevajo in rešujejo vsi dolgovi generalno in prav tako vse premoženje, tudi tisto, ki ste ga bremenili s hipoteko, ko ste najeli kredit, ki bo predstavljalo stečajno maso, torej prodano v stečajnem postopku.
Zasledila sem informacijo, da vam po odpustu vseeno pridejo rubit kakšno nepremičnino oz premičnino...slišano iz ust rubežnika. Se pravi ali se to res lahko zgodi in v katerih primerih?
Ker se v postopku odpusta obveznosti vsi dolgovi ne odpustijo (preživnina, globe, odškodnine za telesne poškodbe), lahko upniki nadaljujejo izvršbo (in rubež) za tisti dolg, ki ni bil odpuščen.
Kaj pa je z dolgovi na Jamstvenem in preživninskem skladu? Je tu tudi možen osebni stečaj?
Dolgovi iz naslova neplačane preživnine (tudi do jamstvenega in preživninskega sklada) se v postopku osebnega stečaja oziroma odpusta obveznosti ne odpuščajo, to bo potrebno plačati.
Ali tistemu, ki je v osebnem stečaju, preneha tudi obveznost odplačevanja bančnega kredita, ki ni izvršba?
Odpust obveznosti učinkuje za vse terjatve upnikov, ki so nastale do začetka postopka osebnega stečaja, ne glede na to, ali je upnik to terjatev prijavil v postopku osebnega stečaja.
Če si v osebnem stečaju in imaš stanovanje v najemu, kako lahko z minimalno plačo sploh preživiš? Kako je z najemnino?
Ko ste v osebnem stečaju se ne smete na novo zadolževati. Če predstavlja plačevanje najemnine finančno težavo, vam predlagamo, da se obrnete na Center za socialno delo in zaprosite za subvencijo najemnine.
Kako je z osebnim stečajem kjer je upnikov več? In zanima me tudi, kaj vse se šteje pod osebni stečaj. Sam sem dolžan štipendijo, zavarovalnici, neplačane položnice za raznorazne zadeve, do kazni s strani policije oziroma sodišča. Če bi se odločil za osebni stečaj, kaj se upošteva in kaj ne?
Število upnikov nima nobenega pomena, popolnoma enako poteka celotni postopek, če je upnik le eden ali jih je sto.
Ne odpustijo pa se vsi dolgovi in sicer dolgovi za preživninske obveznosti, dolgovi za izrečene globe (npr. prometni prekrški) ter odškodnine za povzročene telesne poškodbe, pri samostojnih podjetnikih oz. bivših samostojnih podjetnikih pa še prispevki, ki jih dolgujejo FURS-u.
Če je osebni stečaj končan in če so ti odpustili obveznosti, ali te lahko solidarni porok toži za neplačan znesek, čeprav je pogodbo podpisal več let pred začetkom osebnega stečaja in je dolg prevzel, ko je bil že sprožen osebni stečaj? V stečajno maso se ni prijavil.
Bivši mož dolguje cca 8.000 eur preživnine...tožba za poplačilo preživnine je vložena...on je šel v osebni stečaj...se pravi, da njemu nikoli ne bo potrebno poravnati dolga ali pač ?
Ne, ne drži tako. Preživnina je izvzeta iz odpusta obveznosti, kar pomeni, da se mu dolg, ki ga ima za plačilo preživnine ne bo odpustil s stečajem. Če ste vložili izvršbo, bo ta veljala tudi v času njegovega stečaja, torej se mu bo trgal znesek od plače.
Zakonski par je pred leti kupil stanovanjsko hišo, nosilec hipotekarnega kredita je mož, žena pa solidarni porok. Mož ni mogel redno odplačevati kredita, tako da je banka odstopila od pogodbe, nato so se usedli ženi na OD. Ker ima minimalno plačo, je po nekaj mesecih prijavila osebni stečaj. Po kakšnem letu ženine prijave v osebni stečaj pa je sodišče dalo izvršbo na možev OD. A lahko sodišče to stori, če je hiša v stečajni masi?
Da, lahko. Moževa obveznost do banke iz naslova kredita ni ugasnila.
Sem v stečaju a me vseeno zanima ali se mi po dveh letih dolgovi dobesedno izbrišejo oziroma od koga je to vse odvisno..? Zanima me kako in kaj je po preteku teh mojih dveh let? Nimam premoženja sploh in prejemam le pokojnino.
Znotraj stečajnega postopka se vodi tudi postopek odpusta obveznosti. Po uspešno zaključenem postopku odpusta obveznosti sodišče izda sklep o končanju postopka odpusta obveznosti in takrat so vaši dolgovi odpuščeni.
Zakon določa tudi ovire za odpust obveznosti (kazenska evidenca itd), če obstaja ena izmed ovir, sodišče odpust obveznosti zavrne. Prav tako pa se vsi dolgovi ne odpustijo (preživnina, globe za prekrške, prispevki, odškodnine za telesne poškodbe,…)
Gdo poplaca dolgove ko nimam ničesar niti avta
Dolgov ne poplača nihče. Če nimate nič premoženja, katero bi se prodalo in bi se s tem poplačali – vsaj delno, upniki, potem se ti dolgovi v postopku odpusta obveznosti odpustijo. Postopek odpusta obveznosti se vodi skupaj oz. istočasno v postopku osebnega stečaja. V tem postopku sodišče določi preizkusno dobo in če jo uspešno prestanete, sodišče izda sklep, da so vaši dolgovi odpuščeni.
Ali se policijske kazni odpustijo?
Ne. Globe za storjene prometne (in druge) prekrške se ne odpustijo.
Zanima me kaj se zgodi če gre oseba v stečaj, jaz sem pa porok. Ali še vedno moram plačevat ali se mi potem tudi briše dolg?
Vam, kot poroku se dolg ne bo odpustil. Banka vas bo terjala za dolg, ki bo ostal nepoplačan iz naslova poroštva, ki ste ga dali.
10 let nazaj sem imela prometno nesrečo, poškodovana je bila reklamna tabla. Zavarovalnica je lastniku reklamne table izplačala odškodnino. Zanima me, če gre v osebni stečaj oz. se izbriše dolg do zavarovalnice?
Da, ker gre za odškodnino za materialno škodo, se dolg odpusti.
Drugače bi bilo, če bi bila povzročena škoda fizični osebi in bi bili dolžni odškodnino za telesne poškodbe – tak dolg se ne bi odpustil.
3 Premoženje in stečajna masa
Zanima me, če si v osebnem stečaju ali ti lahko tudi vzamejo avto?
Da. Avtomobil se v stečajnem postopku obravnava kot vaše premoženje, zato ga bo stečajni upravitelj prodal. Vendar je možnost, da vam avtomobil tudi ostane, saj obstajajo izjeme, kot bi lahko bila tudi vaša v vašem primeru, pod pogojem, da je vrednost avtomobila manjša (npr. 500€). V tem primeru, če je ocenjena vrednost avtomobila tako majhna, da bi bili stroški prodaje višji kot bi bil iztržek od prodaje, lahko sodišču podate prošnjo, da vam dovoli avtomobil obdržati, se pa bi moral s tem strinjati tudi stečajni upravitelj. Načeloma se stečajni upravitelji s takšno prošnjo strinjajo, vendar pa ni nikjer pisanega pravila ali zagotovila, da bo tudi v vašem primeru tako.
Ali mi lahko vzamejo ali dajo na dražbo hišo? Sem lastnica polovice hiše.
Vse vaše premoženje se v stečaju proda, tudi polovica hiše. Če je prodaja na dražbi neuspešna, pa postane lastnik občina.
Partner ima dolgove in je lastnik kmetijskega zemljišča in ima vse na hipoteko, zdaj dela v tujini in mu poberejo od plače skoraj vse, ostane mu 300-400 evrov, ostalo pa gre za poplačilo dolgov. Kaj bi se dalo naredit v tej smeri če sploh kaj, ker zemljišče želi obdržati in se rešiti tega.
Pravilo v osebnem stečaju je, da se v stečajnem postopku proda vse premoženje stečajnega dolžnika. Namen stečaja je, da se poravnajo dolgovi iz prodaje premoženja, razlika dolgov, ki ostanejo neporavnani pa se odpustijo. Da bi pa obdržali premoženje, država pa odpustila dolgove, pa žal zakon tega ne dopušča.
Zanima me, če jaz lahko prej, ko bi prenehala plačevati kredit, napišem hišo hčerki? Oz. ali bi lahko to naredila?
Nepremičnino lahko prepišete, če se tako odločite, vendar bi v primeru osebnega stečaja tovrstni pravni posel z bližnjimi osebami oz. družinskimi člani stečajni upravitelj izpodbijal, če od »prepisa« do začetka stečaja ne bo preteklo 5 let. Prav tako vam zaradi ugotovljenega poskusa prikrivanja premoženja lahko stečajni upravitelj ugovarja zoper odpust obveznosti.
Sem poročena, ali lahko osebni stečaj kakorkoli vpliva na mojega moža?
Stečaj vpliva na vajino skupno premoženje, če bo stečajni upravitelj ugotovil in tudi dokazal, da je del moževega premoženja tudi vaše premoženje (enako kot če bi prišlo do ločitve). To premoženje se potem proda v okviru stečajnega postopka, saj predstavlja stečajno maso.
Zanima me zelo kako je z osebnim stečajem, če imam nepremičnino v velikosti ene šestine. Ali se bo nepremičnina prodala?
Vaš delež na nepremičnini je vaše premoženje, katerega bo stečajni upravitelj prodajal. Predkupno pravico imajo solastniki, v primeru neuspešne prodaje pa postane lastnik takšne nepremičnine država oz. občina.
Kako je z avtom na lizing, ker ga nujno potrebujem za vožnjo na delo?
Če imate sklenjeno pogodbo o leasingu avtomobila, bo leasingodajalec prekinil to pogodbo ob začetku stečajnega postopka, avtomobil bo zahteval nazaj.
Mene pa zanima če mi lahko vzamejo stanovanje od stanovanjskega sklada (neprofitno) če si v osebnem stečaju.
V osebnem stečaju se prodaja premoženje stečajnega dolžnika, najemna razmerja, sklenjena pred pričetkom se pa ne prekinejo. Torej vam stanovanja ne vzamejo, saj niste lastnik temveč najemnik.
Kaj pa če imaš stanovanje pod hipoteko in ne moreš plačevati kreditnega obroka? Kako pa je potem s tem osebnim stečajem?
Stečaj lahko sprožite, stanovanje pa bo v osebnem stečaju prodano, saj predstavlja veš premoženje. Banka, ki je hipotekarna upnica bo poplačana pred vsemi drugimi upniki, preostanek dolgov pa se bo v postopku odpusta obveznosti odpustil. Na koncu stečaja boste brez dolgov in brez premoženja.
Kako je po odpustu dolgov? Ali nepremičnina ostane lastniku ali upnikom?
Nepremičnina spada med premoženje stečajnega dolžnika in se zato v postopku osebnega stečaja proda ter dobi novega lastnika. Stečajni upravitelj s prodajo ustanovi stečajno maso iz katere poplača dolgove, tisti del dolgov, ki pa ga ne bi uspeli poplačati s prodajo premoženja, pa se v postopku odpusta obveznosti odpusti po uspešnem preteku preizkusne dobe, katero sodišče določi v razponu med 2 in 5 leti.
Mene pa zanima,kaj se zgodi,če se nepremičnina v času stečajnega postopka ne uspe prodati?
V primeru neuspešne prodaje nepremičnine na dražbah in drugih postopkih, ki jih z namenom prodaje sproži in vodi stečajni upravitelj, postane lastnik takšne nepremičnine država oz. občina kjer se nepremičnina nahaja.
Ali imajo sorodniki kakšno predkupno pravico na dražbi oz. pri prodaji nepremičnine?
Sorodniki imajo predkupno pravico le, če so solastniki nepremičnine.
Spoštovani! Z možem sva poročena 16 let. Brez zaposlitve sem ostala pred 12 leti. Od takrat razen 6x nakazila csd denarna socialna pomoč nisem prejela nobenega dohodka. Mož je z dohodkom plačeval vse. Ima tudi avto na leasing saj imam bolno mamo, ki večkrat potrebuje prevoz in nama polovico denarja za stroške leasing plača mama. (vrednost avta cca 5000 eur). Mož je po umrlem očetu pred 8 leti podedoval 1/12 premoženja. V znesku cca 4500,00 eur. Do katerega pa nima ne dostopa ne koristi, saj je mama prekinila z njim vse stike. Zanima me kakšno premoženje gre v stečajno maso, saj imava rabljeno pohištvo cca staro 12 let. Razen kuhinje, ki nama jo je pred 3 leti kupil s pomočjo enega podjetja dobrodelno drušvo in tv sprejemnika, ki so ga kupili sorodniki za darilo. Sama trenutno koristimo nego in varstvo za 4 otroke preko CSD. V mesecu juniju letos je ostal brez službe tudi mož, ki še tri mesece prejema po 570 eur nadomestila, potem bomo prejemniki le še otroških dodatkov in morebitne denarne socialne pomoči. Imam dolgov cca za 5000 eur, ki so že zapadli. HVALA za odgovor.
Če boste izpeljali osebni stečaj vi, kot žena, bo v stečajni masi tudi vajino skupno premoženje, ki ga imata z možem. Vendar sem ne sodi premoženje, ki ga je mož podedoval (to je njegovo posebno premoženje, na katerega stečaj ne seže). V stečajno mas ne sodijo predmeti, kot so pohištvo, TV sprejemnik in podobno, temveč nepremičnine, avtomobil, vrednostni papirji in podobno.
Če bo osebni stečaj izpeljal vaš mož, pa bo v stečajno maso sodilo tudi premoženje, ki ga je podedoval.
Koliko časa po osebnostnem stečaju ne smeš dobiti dediščine in kakšne so posledice, če si v stečaju
Če dedujete v času, ko stečajni postopek traja, bo dediščina predstavljala vaše premoženje, katero bo predmet stečajne mase – torej se bo prodala (če je to nepremičnina) ali kako drugače unovčila. Če dedujete po končanem stečajnem postopku, je dediščina nedotakljiva – po končanju stečajnega postopka ste ponovno lahko lastnik premoženja.
Zasegli mi bodo stanovanje v izmeri 40 m2. Zanima me ali je res, da ko je stanovanje prodano, da imam možnost prebivati v njem še 3 leta. Zakaj mi je sodišče poslalo sklep, da se moram v roku 3 mesecev izseliti iz stanovanja, da bo lahko stečajni upravitelj prodajal stanovanje. Veliko nejasnosti je, mislim pa, da imamo tudi mi kaj pravic, a nihče nam nič ne pove.
Rok 3 let za izselitev iz stanovanja velja, če je bilo stanovanje prodano na dražbi v izvršilnem postopku. V vaši zadevi pa se bo stanovanje prodajalo (na dražbi ali drugače) v stečajnem postopku, tukaj pa veljajo drugačna pravila kot v izvršilnem postopku.
Sodišče vam je poslalo sklep o prodaji, v sklepu so vam naložili 3 mesečni izselitveni rok. Ta rok ni prkeluziven, ker ga določa sam zakon, kar pomeni, da ni nobene možnosti za podaljšanje roka za izselitev, prav tako ni možno ugovarjati proti temu sklepu.
Ali lahko med stečajnim postopkom opravim nakup osebnega avtomobila?
Da, lahko, če dobite soglasje upravitelja in sodišča. Običajno soglasje dobite, če gre za nakup manjše vrednosti (manj od 1.000€)
Zanima me ali se pri mojem osebnem stečaju šteje tudi možev dohodek ali samo moj? In njegovo premoženje? Sicer nimamo nekega premoženja, saj smo v najemniškem stanovanju, je pa mož solastnik nepremičnine,v zelo majhnem deležu, ki jo je podedoval po pokojnem testu. Ostalega premoženja ni. Mož je tudi vzel lizing za avtomobil. Kako je z avtomobilom ?
V osebnem stečaju je predmet stečajne mase (posledično prodaje) premoženje stečajnega dolžnika, kamor sodi tudi skupno premoženje, katerega sta v času trajanja zakonske ali zunajzakonske zveze pridobila z delom skupaj z možem oz. partnerjem.
V vašem konkretnem primeru moževa lastninska pravica, ki jo je pridobil na nepremičnini na podlagi dedovanja ne sodi v stečajno maso v primeru vašega osebnega stečaja, saj to premoženje ni vajino skupno premoženje, ki bi ga pridobila z delom temveč njegovo posebno premoženje, ki je izvzeto iz stečajne mase zakonca oz. partnerja.
Prav tako je iz stečajne mase v primeru vašega osebnega stečaja izvzet osebni dohodek zakonca ali partnerja – je nedotakljiv oz. nerubljiv.
Kar se tiče pa osebnega avtomobila, za katerega je sklenjena pogodba o leasingu, pa se bo v primeru vašega osebnega stečaja ugotavljal znesek, ki sta ga skupaj vplačala in ta znesek je vajino skupno premoženje, katerega bo stečajni upravitelj do polovice uveljavljal v stečajni masi.
4 Dohodki in zaposlitev v času osebnega stečaja
Mene zanima ali se lahko zaposliš za polnih 8h, če si v osebnem stečaju.
Lahko ste zaposleni za poln delovni čas, kakor tudi za skrajšanega. Glede tega zakon ne postavlja nobenih pravil. V bistvu zakon določa, da v kolikor je oseba (ki je v osebnem stečaju) brezposelna, si mora prizadevati najti si zaposlitev.
S parterjem sva poročena, zanima me če grem jaz v osebni stečaj, a se partnerju tudi zadržujejo sredstva?
V primeru vašega osebnega stečaja se partnerju ne zadržujejo sredstva, se pa ugotavlja če je del njegovega premoženja vajino skupno premoženje – to je premoženje, ki bi ga morebiti ustvarila skupaj, tako bi se ugotovljen vaš delež na njegovem premoženju smatral kot predmet stečajne mase in bi se prodajal v okviru stečajnega postopka.
Mene zanima glede osebnega stečaja, kako to vpliva, če dobiš potem službo. Ali lahko dobivaš plačo no svoj račun?
Če se boste zaposlili, boste v času trajanja preizkusne dobe, ki jo sodišče določi med 2 – 5 let lahko prejemali na vaš račun in tudi razpolagali z dohodki do višine 600,95€ na mesec. Vse kar bi dobili več od 600,95€/mesec na vaš račun, pa bi se do konca izteka te poskusne dobe stekalo v stečajno maso. Če imate otroke, se ta znesek poveča za prvega 219,50€ in drugega nekoliko manj, 190,61€.
Pred nekaj leti sem najel kredit. Zdaj sem v pokoju, dobivam malo pokojnino, imam izvršbo na nepremičnino. Če grem v osebni stečaj dobim potem pokojnino ali ostanem brez vsega? Za preživetje ne ostane skoraj nič. Zavarovalnici moram določen znesek plačevat, dal sem odlog za eno leto, prodal bi zazidalno parcelo, da se znebim izvršbe.
Če se boste odločili izvesti osebni stečaj, bo v osebnem stečaju prodano vaše premoženje (nepremičnina). V postopku odpusta obveznosti bo sodišče določilo preizkusno dobo, v času trajanja med 2 – 5 leti. Glede na to, da ste prejemnik pokojnine, je ta preizkusna doba določena (običajno) v trajanju dveh let. V tem času, ko bo tekla preizkusna doba, boste lahko prejemali pokojnino do višine 600,95 EUR mesečno. Če je vaša pokojnina večja kot 600,95 EUR, se bo razlika, ki je nad 600,95€ stekala v stečajno maso, po preteku preizkusnega obdobja pa te omejitve več ne bo.
Kaj če ostanem brez zaposlitve, ko je stečajni postopek v teku?
Izguba zaposlitve nikakor ne vpliva na stečajni postopek v smislu, da bi bil stečajni postopek zaradi tega prekinjen ali podobno. O izgubi zaposlitve boste morali obvestiti stečajnega upravitelja v svojem rednem mesečnem poročilu, nadalje pa si boste morali prizadevati poiskati novo zaposlitev – k temu vas zavezuje zakon in tudi stečajni upravitelj bo od vas zahteval, da ste aktivni pri iskanju nove zaposlitve, kar mu boste morali dokazovati (enako kot na Zavodu za zaposlovanje) s pošiljanjem dokazil o poslanih prošnjah za zaposlitev, opravljenih razgovorih za zaposlitev in podobno.
Ali so z dnem pričetka osebnega stečaja tudi odblokirani računi?
Da, odblokirajo se računi, izvršbe se prekinejo. Vendar boste imeli omejen znesek prihodkov na razpolago kljub temu. 600,95€ lahko prejemate rednih mesečnih prejemkov, kot je plača oz. če vzdržujete družinskega člana se ta znesek poveča za 219,50€, za drugega pa 190,61€.
Dobivam socialno podporo in če grem v osebni stečaj, ali mi podpora ostane?
Če ste prejemnik socialne pomoči, vam ta v osebnem stečaju ostane. Prav tako bi, če bi se zaposlili, razpolagali z dohodkom do višine 600,95 € neto na mesec, ki bi ga nemoteno prejemali na vaš bančni račun.
Če greš v osebni stečaj se vzame tudi pokojnina ali kako je s tem?
Ne, ne ostanete brez pokojnine. Odtegnila bi se vam pokojnina le v tistem znesku, ki presega 600,95€, preostanek pokojnine, do višine 600,95€ pa ostane dolžniku na računu.
Če greš v osebni stečaj, kakšen je proces da se zaposliš, ker če se ne motim, se ne smeš zaposliti v naslednjih 2eh letih. Kako preživeti, najemnina, prehrana, itd.?
Razmišljanje je napačno. Že sam zakon stečajnega dolžnika zavezuje, da si mora ves čas trajanja osebnega stečaja in odpusta obveznosti prizadevati najti zaposlitev in o iskanju zaposlitve poročati stečajnemu upravitelju ter tudi dokazovati, da si zaposlitev v resnici prizadeva najti. Sam postopek sklenitve pogodbe o zaposlitvi je enak, kot če ne bi bili v stečaju: pogodbo sklenete in z delodajalcem podpišete sami, le stečajnega upravitelja je potrebno obvestiti o tem, da ste se zaposlili. Plača, katero boste lahko prejemali na vaš bančni račun, bo do izteka poskusne dobe ostala vam na razpolago do višine 600,95€ neto mesečnega priliva, če bi bili prilivi višji od 600,95€, bi se morebiten presežek stekal v stečajno maso – vendar le do izteka poskusnega obdobja. Če vzdržujete otroke, se ta znesek poveča za prvega 219,50€ in drugega nekoliko manj, 190,61€.
Sem v osebnem stečaju in sem zaposlen. Do sedaj sem dobival 605 eur, ker pa imam sedaj novorojene otroke, me zanima, če sem upravičen prejemati kaj več od plače, saj sedaj vzdržujem še otroke.
Če preživljate otroka, ste upravičeni prejemati višji znesek, trenutno je to za prvega otroka 219,50€, za drugega pa 190,61€
Kako lahko odprem račun na banki, ko sem v osebnem stečaju, saj ga nimam?
Sodišču boste najprej morali poslati prošnjo za odobritev odprtja bančnega računa, potem z odobritvijo sodišča na banki urejate odprtje računa.
Sem v osebnem stečaju že dve leti, zanima me koliko denarja več od tega kar mi pripada, bi moral dobiti za dva otroka....eden 8let drugi 7mesecev....hvala..l.p.
Znesek, ki ga boste lahko mesečno dvignili z vašega bančnega računa je sledeč:
Osnova za samsko osebo: 600,95€
+ dodatek za prvega otroka: 219,50€
+ dodatek za drugega otroka: 190,61€
= SKUPAJ: 1.011,06 – od tega zneska se odšteje znesek, ki ga prejemate za otroški dodatek in morebitno preživnino in tako si izračunate točen znesek, ki ga boste lahko dvignili na banki tekom stečajnega postopka oziroma vse do konca trajanja preizkusne dobe, ki jo bo določilo sodišče.
5 Odpust obveznosti
Mene zanima,ko mi sedaj novembra poteče preizkusno obdobje dveh let ali obstaja kakšna možnost,da se kakšen upnik pritoži in mi zavrnejo odpust obveznosti?
Z dnem 26. 4. 2016 je stopila v veljavo novela zakona (ZFPPIPP-G), ki v četrti točki sedmega odstavka 400. člena podaljšuje obdobje, v katerem lahko upniki vložijo ugovor proti odpustu obveznosti, če menijo, da obstajajo ovire za odpust obveznosti iz 399. člena tega zakona, vse do konca preizkusnega obdobja, vendar pa prehodne in končna določba nove novele v četrtem odstavku 34. člena pravi, da se določbe spremenjenega 400. člena zakona uporabljajo za postopek odpusta obveznosti, ki se začne po uveljavitvi tega zakona. To pomeni, da za postopke odpusta obveznosti, ki so se začeli pred 26.4.2016 velja, da lahko upniki ugovarjajo zoper odpust obveznosti v roku 6 mesecev od objave oklica o odpustu obveznosti in sicer iz razlogov, ki so bili znani na dan objavljenega oklica. Če pa je ovira za odpust obveznosti nastala v času teka postopka odpusta obveznosti, pa začne v tem primeru šestmesečni rok teči z dnem nastanka ovire in se izteče šest mesecev po tem, ko je ovira za odpust nastala.
Spoštovani, prosim če mi lahko odgovorite na naslednje - bila sem v stečajnem postopku, ki se je tudi zaključil. Vendar skoraj z enakim zneskom dolga s kakršnim sem začela stečajni postopek.
Iz dane informacije je očitno, da vam dolgovi niso bili odpuščeni. Zakaj vam niso bili odpuščeni ter ali vam niso bili odpuščeni le delno ali v celoti, ste zagotovo bili obveščeni, tukaj lahko le ugibamo zakaj:
ali niste predlagali začetka postopka odpusta obveznosti in do odpusta obveznosti sploh ni prišlo
ali ste predlagali začetek postopka odpusta obveznosti, pa je bil ta zavrnjen (morebiti zaradi vaših kršitev v času preizkusne dobe ali pa zaradi morebitnega obstoja ovir
ali ste predlagali začetek postopka odpusta obveznosti, pa so vam bile odpuščeni dolgovi, razen tistih dolgov, ki so izvzeti iz odpusta obveznosti.Odpust obveznosti učinkuje za vse terjatve upnikov do dolžnika, ki so nastale do začetka postopka osebnega stečaja, ne glede na to, ali je upnik to terjatev prijavil v postopku osebnega stečaja, RAZEN:
globe ali odvzema premoženjske koristi, pridobljene s prekrškom, izrečenih v postopku o prekršku, odvzema premoženja nezakonitega izvora in povrnitve škode, povzročene namerno ali zaradi hude malomarnosti in
4. terjatve do stečajnega dolžnika na podlagi zakonite preživnine, odškodnine za škodo, nastalo zaradi zmanjšanja življenjskih aktivnosti ali zmanjšanja ali izgube delovne zmožnosti ter odškodnine za izgubljeno preživnino zaradi smrti tistega, ki jo je dajal.
Partner je v osebnem stečaju že nekaj mesecev, medtem časom je dobil globo v višini 300€, ker so ga ustavili policaji, ali je to predstavlja kakšno oviro za odpust obveznosti?
Če bo globo pravočasno plačal in ne bo prišlo do prisilne izterjave (izvršbe) v času stečaja, potem ne bo nobene ovire za odpust obveznosti. Ovira bi bila, če svojih obveznosti (tudi iz naslova glob), ne bi pravočasno plačeval – če bi se na novo zadolževal.
6 Kazniva dejanja in kazenska evidenca
Ali lahko greš v osebni stečaj če imaš na sodišču odprt kakšen postopek?
Če imate odprt KAZENSKI postopek, ki je v teku in za katerega ne veste ali bo zaključen z oprostilno sodbo (t.j. če ste vi obtoženi), potem morate biti pazljivi. Na dan začetka postopka odpusta obveznosti ne smete imeti v kazenski evidenci vpisane pravnomočne obsodbe za kazniva dejanja zoper premoženje ali gospodarstvo, prav tako pa ne smete biti obsojeni za tovrstna kazniva dejanja tekom postopka odpusta obveznosti. Sicer pa stečaj lahko sprožite, če je postopek v teku, to ni ovira.
Zanima me, če lahko narediš osebni stečaj tudi če si bil pravnomočno obsojen?
Če ste bili pravnomočno obsojeni za kazniva dejanja zoper premoženje ali gospodarstvo in kaznivo dejanje še ni izbrisano iz kazenske evidence, potem sodišče ne bo dovolilo, da se vam obveznosti odpustijo, saj zakon določa, da odpust obveznosti v tem primeru ni možen. Če pa je kaznivo dejanje že izbrisano iz kazenske evidence, potem pa lahko naredite osebni stečaj in predlagate odpust obveznosti.
Predlagamo, da na ministrstvu za pravosodje zaprosite za potrdilo iz kazenske evidence in vidite ali je “prazna” ali je v evidenci vpisano kaznivo dejanje.
Obrazec za potrdilo iz kazenske evidence najdete na tej spletni strani in ga natisnete in ga pošljete po e-pošti, ministrstvo vam potrdilo pošlje po navadni pošti na domač naslov. Povezava: http://www.mp.gov.si/si/delovna_podrocja/pravosodna_uprava/centralna_kazenska_evidenca/
Zanima me ali je možno osebni stečaj narediti na podlagi kazenskih prekrškov?
Če želite vprašati ali se globe za prometne prekrške odpustijo v osebnem stečaju, je odgovor NE. Če želite vprašati ali lahko izpeljete osebni stečaj, če imate obsodbo za kaznivo dejanje, je odgovor prav tako NE, vse dokler je ta obsodba vpisana v kazensko evidenco – to so obsodbe za kazniva dejanja in ne globe za prometne prekrške.
Če sem slučajno v kazenskem postopku ali ne morem v osebni stečaj ali lahko?
Za sprožitev stečajnega postopka ni ovire, da proti vam teče kazenski postopek, ki še ni zaključen.
Ko bo sodišče določilo poskusno dobo za odpust obveznosti, pa se lahko zakomplicira, če boste obsojeni v kazenskem postopku, saj je obsodba za kaznivo dejanje zoper premoženje ali gospodarstvo, ki še ni izbrisana iz kazenske evidence ovira, da se vam obveznosti odpustijo in vam bo sodišče preklicalo odpust obveznosti. Če pa je v vašem primeru kazenska zadeva, ki ne sodi v kategorijo kaznivih dejanj zoper premoženje ali zoper gospodarstvo, pa za vas ne bo posledic v stečajnem postopku. Najprej preverite v katero kategorijo sodi to kaznivo dejanje, za katero se vodi kazenski postopek proti vam.
Mora res miniti najmanj 3 leta če si prestal zaporno kazen, da lahko potem vložiš predlog za osebni stečaj?
Odvisno od dolžine zaporne kazni. Obsodba za kaznivo dejanje, zaporna kazen do enega leta se po preteku 3 let izbriše iz kazenske evidence. Pogoj je, da je obsodba izbrisana iz kazenske evidence. To velja za kazniva dejanja zoper premoženje ali zoper gospodarstvo, ne pa za kazniva dejanja iz drugih kategorij ali za prekrške.
7 Končanje postopka
Sem v osebnem stečaju in sem dobil 3 leta preizkusne dobe do 1.1.2017. Je to potem konec stečaja ali se kaj sledi dalje?
V roku 8 dni po preteku poskusne dobe bo sodišče izdalo sklep o končanju postopka odpusta obveznosti. Stečajni postopek teče ločeno in se konča z zadnjo razdelitvijo stečajne mase upnikom – končno razdelitvijo. Če je stečajni upravitelj tudi že zaključil z razdelitvijo stečajne mase do tega roka, so vsi postopki končani.
Je pa smiselno, da se obrnete na stečajnega upravitelja glede vprašanja končanja stečaja, saj le on najbolje ve za vaš primer, kakšen terminski plan si je zadal.
Sem v osebnem stečaju. Ali je mogoče prekiniti stečaj če mas dovolj denarja za poplačilo dolgov?
Da. Če poplačate dolgove in stroške stečajnega postopka, se lahko stečajni postopek prekine. Predlagamo, da se obrnete na vašega stečajnega upravitelja, da vam izračuna te stroške in se mogoče celo kaj bolj fiksno dogovorite.
Zanima me če se kasneje tekom stečajnega postopka zaposlim in se nabere dovolj denarja za poplačilo upnikov, ali se mi stečaj lahko prekine in poplača dolg, ali je potrebno celo dobo, ki ti jo določijo dati skozi. Ali ti do konca stečaja trgajo od plače, kljub temu da je dovolj že denarja za poplačilo upnikov?
Če tekom postopka osebnega stečaja zmorete poplačati vse dolgove, vključno s stroški stečajnega postopka, se tako lahko stečajni postopek prekine, prav tako preizkusna doba in od plače več nimate odtegljajev.
Meni se osebni stečaj izteče nekje v začetku januarja. Zanima me, kdaj lahko dam zahtevek za odpust obveznosti?
Če še niste vložili zahtevka za odpust obveznosti, ga morate čim prej, saj ga lahko do izteka stečajnega postopka. Smiselno je, da bi ga vložili že z začetkom stečaja, saj ste tako prej gotovi s stečajnimi zadevami.
Priporočamo, da ga vložite čim prej…. glede na zapisano, pišete, da se vam stečaj izteče januarja 2017. Sumim, da če veste datum, bi to lahko bil datum izteka preizkusne dobe v postopku odpusta obveznosti in vam ta postopek že teče. Priporočam, da to preverite, lahko pa vam preverimo mi, če nam poveste opravilno številko stečaja.
Kmalu mi poteče osebni stečaj in odpust obveznosti. Koliko časa po tem dobim odločbo iz sodišča, da je to vse končano?
V postopku osebnega stečaja se vodita dva postopka. Stečajni postopek kot generalni postopek in znotraj njega še postopek odpusta obveznosti. Stečajni postopek se konča, ko stečajni upravitelj konča vse posle (prodaja premoženja in poplačilo upnikov) ter naredi končno razdelitev upnikom, vendar ne prej, kot pa poteče preizkusna doba v postopku odpusta obveznosti. Ko se izteče preizkusna doba v postopku odpusta obveznosti, vam mora sodišče v roku 8 dni po izteku preizkusne dobe izdati sklep o odpustu obveznosti.
odpust obveznosti je pravno močen že en mesec,ker upravitelj ne mora prodat deleža na nepremičnini,ne more zaključit stečaja,kako dolgo lahko to traja,upravitel pravi da ni omejitve.hvala za odgovor.
Postopek odpusta obveznosti, ki teče v okviru postopka osebnega stečaja je ločen postopek, ki se zaključi po preteku preizkusne dobe, ki jo je določilo sodišče, ko je postopek odpusta obveznosti začelo. S tem, ko je postopek odpusta obveznosti končan pravnomočno, so vaši dolgovi odpuščeni. Postopek osebnega stečaja pa se zaključi, ko stečajni upravitelj opravi vse posle, katere je dolžan – kot v vašem primeru tudi prodajo nepremičnine, saj se stečajni postopek konča, ko je prodano vse premoženje, ki spada v stečajno maso in stečajni upravitelj unovčeno stečajno maso razdeli med upnike, to je končna razdelitev upnikom. Zakon ne določa časa, v kakšnem času mora stečajni upravitelj premoženje prodati, saj je to nemogoče časovno omejiti, tako da ima, kot pravite vaš stečajni upravitelj prav.
Kaj se zgodi z nepremičnino, če do konca preizkusne dobe ni prodana?
Preizkusna doba je določena v postopku odpusta obveznosti. Postopek odpusta obveznosti teče znotraj postopka osebnega stečaja in ta postopek je namenjen odpustu dolgov, po uspešno prestani preizkusni dobi pa sodišče odloči, da so dolgovi stečajnega dolžnika opuščeni. V stečajem postopku se vrši ugotavljanje in unovčevanje stečajne mase, kar opravlja stečajni upravitelj. Njegova naloga je, da čim uspešneje unovči stečajno maso (v vašem primeru proda nepremičnino) in iz unovčene stečajne mase poplača upnike. Tako se stečajni postopek zaključi ne glede na to, kdaj se zaključi postopek odpusta obveznosti (oziroma poteče preizkusna doba v postopku odpusta obveznosti), stečajni postopek se lahko tako zaključi tudi leto ali več po tem, ko je stečajnemu dolžniku pretekla določena preizkusna doba v postopku odpusta obveznosti. Če pa pride do situacije, ko premoženja ni nikakor mogoče prodati na trgu, pa postane lastnik premoženja stečajnega dolžnika država oziroma občina.
Zanima me, ko končaš stečaj, ali lahko še kdaj zaprosiš za kredit na banki
Ko bo končan stečaj in odpust obveznosti, boste lahko brez ovir najemali kredite in/ali kupovali premoženje, tudi nepremičnino. To pomeni, da ni nobene zakonske ovire, ki bi vam po zakonu onemogočala ali prepovedovala najeti kredit ali pridobiti premoženje. Je pa odvisno od vaše kreditne sposobnosti in banke, ki bo ocenjevala vašo boniteto. Sicer bo banka še štiri leta po končanem postopku imela v evidenci, da ste prestali stečaj, kar bo upoštevala pri odločanju o kreditni sposobnosti in bo vplivalo na vašo boniteto pri najetju posojila. V praksi je tako, da osebe, ki so končale osebni stečaj in imajo zaposlitev v dobro stoječih podjetjih in konsistentno osebni dohodek, imajo pri posameznih bankah kljub zaključenem stečaju priznano dobro boniteto in so že uspešno najeli novo posojilo ali dobili limit že prvo leto po končanem stečaju. So pa primeri, ko pa osebe, ki imajo nestanovitno zaposlitev, minimalno plačo itd… pa jim banka ne odobri kredita ali limita še tri leta po končanem postopku. Na koncu je zmeraj banka tista, ki bo rekla zadnjo besedo, vsaka banka ima svojo politiko ocenjevanja bonitete kreditojemalcev in banka odloča. Zakon pa vas tukaj ne omejuje.
Tukaj lahko postavite vaše vprašanje:
Potrdite polje:

References: sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 

Sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče